**Historien om badebroen i Mariendal Havbakker.**

På generalforsamlingen i Mariendal Havbakker i foråret 1950 blev det foreslået, at man skulle etablere en badebro.

Denne blev for første gang opsat i 1951, og kan ses på en tegning, jf. nedenfor, der er udført af arkitekt Preben Handberg, der var svigersøn til Niels Simonsen, som også var grundejer i Mariendal og fætter til min far, Niels Bjødstrup Kristensen.

Dette var en primitiv bro, som tømrer Carlsen fra Høgevænget, hvert år satte op og nedtog igen i eftersommeren.

Dette gentog sig sommer efter sommer, indtil man i 1983 på en generalforsamling vedtog at købe en moderne badebro for den store sum af kr. 23.000.

Denne beslutning var forbundet med mange omkostninger, idet der skulle diverse tilladelser til for at få lov til at etablere en badebro. Det daværende Farvandsdirektorat stillede meget nøjagtige spørgsmål om placeringen af broen. De skulle også have oplysning om nøjagtig vanddybde på stedet. Samtidig gjorde de opmærksom på, at broen skulle placeres det samme sted hvert år. Til sidst blev hele projektet tinglyst i Aarhus, ved advokat Hans Hoegs medvirken.

Badebroen havde gennem tiden en hård skæbne. Den første nedtagning var besværliggjort af ukyndighed fra medlemmernes side, idet vi begyndte at nedtage broen fra landsiden. Dette afstedkom, at vi ikke kunne få de yderste stålrør i land. Da den kommende vinter var en rigtig isvinter, betød det at disse stålrør blev revet over af isen og resterne stod tilbage næste år, hvor det blev meget besværligt at fjerne dem.

Nogle år senere fik vi ikke nedtaget broen i tide. En tidlig septemberstorm rev broen op, og vi måtte helt hen til Norsminde for et bjærge en stærkt ramponeret bro.

Vi var gennem årene i gennemsnit 12-15 mand, der sværtede broen hvert år, der satte broen op og nedtog den igen, samtidig med at vi satte tømmerflåden ”Bolette” ud og ind. Bolette var i øvrigt bygget af bagermester Peter også kaldet ”Peter Bager”, Solsortevænget.

Der var i øvrigt megen velvillighed til stede med hensyn til denne bro. Ove Jacobsen oppe fra busken bag ved gartner Mikkelsen, lånte os hvert år sin traktor til at fragte broen samt ”Bolette” op til Sabroes grund, idet Sabroe var så venlig, at lægge plads til hele broen om vinteren.

Dette var en kort beretning om den tidligere badebro. Der kunne nemt skrives meget mere om de mange år denne bro eksisterede.

Mariendal Havbakker, den 27.04.2021

Povl Bjødstrup Kristensen